KIRJALLINEN KYSYMYS E-3358/00 esittäjä(t): Guido Viceconte (PPE-DE), Giuseppe Gargani (PPE-DE), Francesco Musotto (PPE-DE), Stefano Zappalà (PPE-DE), Luigi Cesaro (PPE-DE), Marcello Dell'Utri (PPE-DE), Mario Mauro (PPE-DE), Amalia Sartori (PPE-DE), Umberto Scapagnini (PPE-DE), Antonio Tajani (PPE-DE), Guido Podestà (PPE-DE), Raffaele Lombardo (PPE-DE) ja Raffaele Costa (PPE-DE) komissiolle. Nuoriso-ohjelma: sopimusten eteenpäin lähettämisen ja maksujen myöhästyminen.



Virallinen lehti nro 151 E , 22/05/2001 s. 0147 - 0147



KIRJALLINEN KYSYMYS E-3358/00 esittäjä(t): Guido Viceconte (PPE-DE), Giuseppe Gargani (PPE-DE), Francesco Musotto (PPE-DE), Stefano Zappalà (PPE-DE), Luigi Cesaro (PPE-DE), Marcello Dell'Utri (PPE-DE), Mario Mauro (PPE-DE), Amalia Sartori (PPE-DE), Umberto Scapagnini (PPE-DE), Antonio Tajani (PPE-DE), Guido Podestà (PPE-DE), Raffaele Lombardo (PPE-DE) ja Raffaele Costa (PPE-DE) komissiolle (27. lokakuuta 2000) Aihe: Nuoriso-ohjelma: sopimusten eteenpäin lähettämisen ja maksujen myöhästyminen Nuoriso-ohjelman hankkeiden ensimmäinen valinta alkoi viime toukokuussa. Valittuja hankkeita ei kuitenkaan vielä tähän mennessä ole yhteisrahoitettu. Sopimusten eteenpäin lähettämisen myöhästymisestä ja sovittujen ennakoiden maksamatta jättämisestä aiheutuu useille yhdistyksille huomattavia ongelmia, jotka vaikeuttavat hankkeiden toteuttamista. 1. Voisiko komissio ilmoittaa, mistä näissä myöhästymisissä on kyse? Johtuvatko ne komission sisäisistä ongelmista? 2. Mihin toimiin komissio aikoo ryhtyä tällaisten viivästymisien lopettamiseksi? Viviane Redingin komission puolesta antama vastaus (8. joulukuuta 2000) Nuoriso-ohjelma tuli voimaan samana päivänä, kun sitä koskeva päätös julkaistiin virallisessa lehdessä. Tämä tapahtui vasta 18. toukokuuta 2000. Komissio on ryhtynyt tarpeellisiin toimenpiteisiin, jotta myöhäinen voimaantulo mikä ei johdu komissiosta aiheuttaisi mahdollisimman vähän ongelmia maksunsaajille. Hajautettujen toimien osalta (joiden osuus on lähes kolme neljäsosaa ohjelman talousarviosta) useimmat toimeenpanevat kansalliset toimistot ovat saaneet sopimuksen elokuun lopun ja syyskuun puolivälin välisenä aikana. Tämä merkitsee hyvin lyhyttä maksuaikaa, kun otetaan huomioon voimassa olevat rahoitusmenettelyt. Kyseisten määrärahojen käyttöön ottaminen on edennyt hyvin, ja toimistot ovat siten valmiita suorittamaan maksut tuensaajille. Keskitettyjen toimien osalta komissio on pidentänyt valinnan määräaikaa, jotta mahdollisimman moni järjestö voisi esitellä hankkeensa ja saisi näin jonkinlaisen hyvityksen ohjelman myöhäisestä hyväksymisestä. Määräajan pidentäminen on johtanut moninkertaiseen hallintotyöhön, joka hoidetaan vähäisillä resursseilla. Suurin osa ensimmäisen valinnan (toukokuu) perusteella tehdyistä sopimuksista on lähetetty, ja maksut suoritetaan heti, kun tuensaajat ovat palauttaneet sopimukset. Toisen valinnan tuloksena syntyneet sopimukset lähetetään lähipäivinä. Kolmas valinta on viimeistelyvaiheessa. Vuosi 2000 on ollut vaikea siirtymävuosi, koska edellinen ohjelma päättyi 31.12.1999 ja uusi Nuoriso-ohjelma tuli voimaan vasta neljä ja puoli kuukautta myöhemmin. Vuoden 2001 näkymät ovat huomattavasti valoisammat. Koska komissio on tehnyt kaksivuotisia toimintaa koskevia sopimuksia kansallisten toimistojen kanssa, se voi luovuttaa toimistoille hajautettuja määrärahoja tilivuoden 2001 alusta lähtien, jolloin ne voivat maksaa tuensaajille ajoissa. Lisäksi komissiossa parhaillaan meneillään olevan menettelyjen ja rahoitusjärjestelyn yksinkertaistamisen pitäisi lyhentää keskitetysti hallinnoitujen asiakirjojen käsittelyaikaa merkittävästi.